Obrazloženje **OPĆEG DIJELA** FINANCIJSKOG PLANA 2024-2026

**08012 DRŽAVNI ZAVOD ZA INTELEKTUALNO VLASNIŠTVO**

Sukladno obvezi iz članka 36. Zakona o proračunu (NN 144/21) u nastavku se daje obrazloženje općeg dijela financijskog plana 2024-2026.

**PRIHODI I PRIMICI**

U planskom razdoblju Državni zavod za intelektualno vlasništvo (DZIV) planira samo poslovne prihode (razred 6), iz sljedećih izvora financiranja:

* 11 Opći prihodi i primici
* 31 Vlastiti prihodi
* 51 Pomoći EU
* 52 Ostale pomoći i darovnice
* 43 Ostali prihodi za posebne namjene

Od navedenih izvora prihodi iz izvora 11, 31, 51 i 52 se ostvaruju isključivo kroz aktivnost A763000 – *Administracija i upravljanje Državnog zavoda za intelektualno vlasništvo*, dok se prihodi iz izvora 43 ostvaruju kroz dvije aktivnosti: A763000 – *Administracija i upravljanje Državnog zavoda za intelektualno vlasništvo* i T763005 – *Suradnja DZIV-a s Uredom Europske unije za intelektualno vlasništvo*.

Projekcija prihoda po izvorima financiranja za izvještajno razdoblje je kako slijedi:

|  |  |  |  |
| --- | --- | --- | --- |
| **Izvor financiranja** | **FP 2024, DZIV, €** | **Prijedlog FP 2025, DZIV, €** | **Prijedlog FP 2026, DZIV, €** |
| 11 | 2.383.022 | 2.455.295 | 2.412.056 |
| 31 | 1.000 | 1.000 | 1.000 |
| 51 | 9.357 | 9.357 | 9.357 |
| 52 | 10.000 | 10.000 | 10.000 |
| 43-A | 1.250.000 | 1.300.000 | 1.380.000 |
| 43-T | 270.000 | 270.000 | 570.000 |
| **Ukupno** | **3.923.379** | **4.045.652** | **4.382.413** |

Iz izvora Općih prihoda i primitaka (izvor 11) DZIV pokriva rashode za zaposlene, materijalne troškove, financijske rashode, te rashode za nabavu proizvedene dugotrajne imovine.

Vlastite prihode DZIV ostvaruje poslovanjem internog ugostiteljskog objekta. U svibnju 2022. godine ovaj ugostiteljski objekt je privremeno zatvoren zbog nemogućnosti osiguravanja ljudskih resursa za njegovo vođenje. Razmatraju se koncepti nastavka rada ovog internog ugostiteljskog objekta, a odabir odgovarajućeg poslovnog modela utjecat će na prihode s ovog izvora. Nastavak poslovanja generirao bi prihode i većeg obujma od planiranih, dok bi odlukom o trajnom zatvaranju ugostiteljskog objekta prihodi s ovog izvora u planskom razdoblju u potpunosti izostali.

Prihodi iz izvora financiranja 51 (pomoći EU) se ostvaruju od tijela Europske unije temeljem utvrđenih pravila za pokrivanje dijela troškova rada u tim tijelima. Prihodima se u propisanom dijelu pokrivaju troškovi službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije, a u periodima upućivanja zaposlenika DZIV-a na izaslani rad u tim tijelima i propisani dio troškova plaće za njihov rad. Plan za 2024. i projekcija za 2025-2026. su znatno niži u odnosu na plan za 2023. jer su se s ovog izvora u proteklom periodu pokrivali troškovi plaće zaposlenice izaslane na rad u Ured Europske unije za intelektualno vlasništvo kojoj mandat istječe zaključno s 31.12.2023. godine.

Prihodi iz izvora 52 (ostale pomoći i darovnice) se ostvaruju od međunarodnih organizacija za intelektualno vlasništvo s kojima DZIV surađuje u ime Republike Hrvatske. U najvećem dijelu prihodi predstavljaju refundacije Europske patentne organizacije za rashode službenih putovanja zaposlenika DZIV-a kao predstavnika Republike Hrvatske na sastancima stručnih i upravljačkih tijela Europske patentne organizacije (EPO) i radnih grupa, za rashode stručnog usavršavanja zaposlenika DZIV-a na programima EPO-a, te za troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a.

Prihodi iz izvora 43 (ostali prihodi za posebne namjene) ostvaruju se temeljem dviju aktivnosti. Prihodi temeljem aktivnosti A763000 – *Administracija i upravljanje Državnog zavoda za intelektualno vlasništvo* (43-A) transferne su prirode i koriste se isključivo za podmirivanje rashoda međunarodnih obveza Republike Hrvatske temeljem Europske patentne konvencije. Prihode čine uplate propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, a propisani udio tih naknada DZIV transferira Europskoj patentnoj organizaciji. U manjem dijelu prihode predstavljaju uplate propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja koje DZIV u cijelosti transferira Svjetskoj organizaciji za intelektualno vlasništvo (WIPO). U neznatnom dijelu prihode čine i uplate naknade podnositelja nacionalnih patenata za tražene posebne stručne usluge Europske patentne organizacije koji se također u cijelosti transferiraju toj organizaciji. Prihode preostale nakon podmirenja međunarodnih obveza DZIV periodično transferira u državni proračun na stavci 3295 - Pristojbe i naknade, uz zadržavanje kontinuirane rezerve za podmirenje ovih obveza prema planu dospijeća. Dinamiku ovih prihoda moguće je samo okvirno planirati budući da isti ovise o više čimbenika - o trendovima godišnjeg broja prijava Europskih patenata, interesu nositelja Europskih patenata da isti budu u vrijednosti na teritoriju Republike Hrvatske i trajanju njihovog interesa za održavanja istih u vrijednosti (do maksimalnih 20 godina), strukturi nositelja Europskih patenata (s obzirom na umanjenje naknada za neke kategorije) te propisanoj visini nacionalnih naknada i visini minimalnih naknada propisanoj od strane Europske patentne organizacije. Temeljem dosadašnjih trendova projicirano je kretanje ovih prihoda u planskom razdoblju.

Prihodi temeljem aktivnosti T763005 – *Suradnja DZIV-a s Uredom Europske unije za intelektualno vlasništvo* (43-T) predstavljaju namjenske uplate Ureda Europske unije za intelektualno vlasništvo (EUIPO) za svrhe propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Člankom 152. propisano je da EUIPO i središnji uredi za industrijsko vlasništvo država članica surađuju radi promicanja konvergencije praksi i alata u području žigova i dizajna te da EUIPO financijski podupire ove projekte u mjeri u kojoj je to potrebno kako bi se osiguralo učinkovito sudjelovanje središnjih ureda za industrijsko vlasništvo država članica u tim projektima. Godišnja dinamika ovih prihoda ovisi o godišnjoj dinamici provedbe projekata suradnje između EUIPO-a i DZIV-a. U planskom razdoblju se za 2024. okvirno planira jednak iznos ovih prihoda kao u 2023. godini budući da još nije utvrđen konačan opseg i financijski učinak aktivnosti koje će se provoditi u 2024. godini, osim temeljnih aktivnosti koje se provode svake godine a koje čine glavninu prihoda. Iz istih razloga za naredne dvije godine (2025.-2026.) projicirana je projektna suradnja jednakog financijskog učinka. Godišnji prihodi temeljem članka 172. (nadoknada troškova središnjih ureda za industrijsko vlasništvo država članica i drugih nadležnih tijela na temelju specifičnih zadaća koje isti izvršavaju kao funkcionalni dijelovi sustava žiga EU-a) ovise o kretanju relevantnih godišnjih pokazatelja u postupcima zaštite i provedbe prava žigova, a obveza EUIPO-a da nadoknadi troškove koji su nastali određene godine primjenjuje se samo u mjeri u kojoj u toj godini nije došlo do manjka proračuna EUIPO-a. S obzirom da se ovi prihodi ostvaruju s vremenskim pomakom od dvije godine (uplate za n-tu godinu u n+2. godini), za plansku 2024. se ovi prihodi ne planiraju zbog manjka u proračunu EUIPO-a u 2022. godini (uzrokovanog trendom smanjenja broja prijava za zaštitu žiga EU-a). Od strane EUIPO-a planira se i manjak proračuna za 2023. godinu i posljedično izostanak uplata za 2025. godinu. S obzirom na to da je za 2024. godinu projekcija ukazuje na pozitivno poslovanje EUIPO-a, tek u 2026. godini se mogu ponovo očekivati prihodi po ovoj osnovi (projicirani su u iznosu od 300.000 €).

Za izvještajno razdoblje ne planiraju se primici.

**RASHODI I IZDACI**

U planskom razdoblju Državni zavod za intelektualno vlasništvo (DZIV) planira rashode poslovanja (razred 3) te rashode za nabavu nefinancijske imovine (razred 4) ostvariti iz sljedećih izvora financiranja:

* 11 Opći prihodi i primici
* 31 Vlastiti prihodi
* 51 Pomoći EU
* 52 Ostale pomoći i darovnice
* 43 Ostali prihodi za posebne namjene

Od navedenih izvora rashodi izvora 11, 31, 51 i 52 se ostvaruju isključivo kroz aktivnost A763000 – *Administracija i upravljanje Državnog zavoda za intelektualno vlasništvo*, dok se rashodi izvora 43 ostvaruju kroz dvije aktivnosti: A763000 – *Administracija i upravljanje Državnog zavoda za intelektualno vlasništvo* i T763005 – *Suradnja DZIV-a s Uredom Europske unije za intelektualno vlasništvo*.

Projekcija rashoda po izvorima financiranja za izvještajno razdoblje je sljedeća:

|  |  |  |  |
| --- | --- | --- | --- |
| **Izvor financiranja** | **FP 2024, DZIV, €** | **Prijedlog FP 2025, DZIV, €** | **Prijedlog FP 2026, DZIV, €** |
| 11 | 2.383.022 | 2.455.295 | 2.412.056 |
| 31 | 1.309 | 1.309 | 1.309 |
| 51 | 9.357 | 9.357 | 9.357 |
| 52 | 8.269 | 8.269 | 8.269 |
| 43-A | 1.282.544 | 1.415.267 | 1.415.267 |
| 43-T | 953.059 | 616.916 | 666.916 |
| **Ukupno** | **4.637.560** | **4.506.412** | **4.513.173** |

Od ukupnih rashoda DZIV-a većinu čine rashodi poslovanja (99%), a ostatak rashodi za nefinancijsku imovinu.

Rashodi iz izvora 11 (Opći prihodi i primici) odnose se na rashode za zaposlene, materijalne troškove, financijske rashode, te rashode za nabavu proizvedene dugotrajne imovine. Rashodi ovog izvora su planirani sukladno limitima određenima od strane razdjela za 2024-2026. godinu. Rashodi za zaposlene čine 93% rashoda s ovog izvora za 2024. (91% za 2025., i 93% za 2026.) - isti su planirani na temelju važećih propisa i ugovora kojima su utvrđena materijalnih prava državnih službenika i dužnosnika, uz projekciju povećanja trenutnog broja zaposlenih na 88 (na temelju odobrenog zapošljavanja u 2023. godini za koje su natječaji već objavljeni) čime bi se postigla popunjenost od 67% od propisanih radnih mjesta prema Uredbi o unutarnjem ustrojstvu DZIV-a (NN 97/2020) i Pravilniku o unutarnjem redu DZIV-a. Rashodi za materijalne troškove na izvoru 11 u financijskom planu za 2024. planiraju se u značajno umanjenom iznosu u odnosu na 2023. godinu (čine tek 60% planiranih istovrsnih rashoda za 2023.) iz formalnih razloga poštivanja limita dodijeljenih od strane nadležnog razdjela. Međutim, s obzirom na stope inflacije i odgovarajuće kretanje cijena roba i usluga na tržištu te nužne materijalne troškove poslovanja niti uz maksimalno moguću štednju po stavkama ovih rashoda, izvjesno je da sredstva s ovog izvora neće biti dovoljna za aktivnosti redovnog poslovanja DZIV-a (kako za plansku 2024., tako i za projicirane godine).

Rashodi iz izvora 31 (vlastiti prihodi) za izvještajno razdoblje planiraju se u neznatnim jednakim godišnjim iznosima, ali će isti ovisiti o odluci o nastavku ili prestanku rada internog ugostiteljskog objekta temeljem kojeg se jedino ostvaruju vlastiti prihodi.

Rashodi iz izvora 51 (pomoći EU) odnose se prvenstveno na troškove službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije a u periodima upućivanja zaposlenika DZIV-a na izaslani rad u tim tijelima i na troškove plaće za njihov rad. Rashodi iz ovog izvora se u narednom planskom i projiciranom razdoblju planiraju u manjem obujmu u odnosu na 2023. zbog isteka mandata (31.12.2023.) privremeno izaslane zaposlenice DZIV-a na radu u tijelu EU-a i posljedičnog prestanka rashoda po osnovi njene plaće s ove stavke.

Rashodi iz izvora 52 (ostale pomoći i darovnice) odnose se na troškove službenih putovanja zaposlenika DZIV-a kao predstavnika Republike Hrvatske na sastanke stručnih i upravljačkih tijela Europske patentne organizacije (EPO) i radnih grupa, troškove stručnog usavršavanja zaposlenika DZIV-a putem programa EPO-a, te troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a te drugih međunarodnih organizacija. Ovi rashodi planiraju se u jednakim godišnjim iznosima za plansko i projicirano razdoblje, a ovisit će o globalnim, europskim i svjetskim poslovnim okolnostima.

Najveći dio rashoda iz izvora 43 (43-A) čine rashodi naknada i pristojbi (u planu za 2024. čine 57% od ukupnih rashoda izvora 43, dok za 2025.-2026. taj udio iznosi 70% za svaku). Ovi rashodi predstavljaju prijenos (transfer) propisanih udjela prihoda državnog proračuna od uplaćenih propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja te naknade podnositelja nacionalnih patenata za tražene posebne stručne usluge Europske patentne organizacije, prema Europskoj patentnoj organizaciji i Svjetskoj organizaciji za intelektualno vlasništvo sukladno međunarodnim obvezama Republike Hrvatske. Razlika između prihoda i rashoda za navedene svrhe uplaćuje se periodički u državni prihod i nije vidljiva u propisanom modelu iskazivanja prihoda i rashoda financijskog plana. Ostali rashodi (43-T) odnose se na rashode za namjene propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Za 2024. godinu glavnina planiranih rashoda odnosi se materijalne troškove aktivnosti vezanih uz provedbe projekata suradnje između EUIPO-a i DZIV-a, pri čemu od materijalnih rashoda za tu svrhu najveći udio (73%) čine računalne usluge za projekte digitalne transformacije poslovanja i razvoja digitalnih alata u području žigova i dizajna te (12%) rashodi za zakupnine i najamnine (za licence računalnih programa i njihovo održavanje).

Za izvještajno razdoblje ne planiraju se izdaci.

**PRIJENOS SREDSTAVA IZ PRETHODNE U SLJEDEĆU GODINU**

Akumulirana a neutrošena sredstva svih izvora prihoda (osim Općih prihoda i primitaka), u iznosima projekcija preostalih sredstava na kraju godine, predviđaju se za prijenos u iduću fiskalnu godinu.

Vlastita sredstva (izvor 31), sredstva pomoći EU-a (izvor 51) te sredstva ostalih pomoći i darovnice (izvor 52), akumulirana u ukupnom iznosu od 26.545 EUR, planirana su u prethodnim fiskalnim razdobljima, a ostala su neutrošena prvenstveno iz razloga smanjene poslovne aktivnosti zbog globalne zdravstvene situacije uzrokovane pandemijom bolesti COVID-19, posljedičnim padom gospodarske aktivnosti, nedovoljnih ljudskih potencijala za poduzimanje planiranih aktivnosti te opreza i minimiziranja rashoda u razdobljima krize i neizvjesnosti u skladu s načelima dobrog financijskog upravljanja i uravnoteženosti financijskog plana. Akumulirana sredstva će se postupno, kroz plansko i projicirano razdoblje, trošiti u svrhe za koje su namijenjena.

Sredstva ostalih prihoda za posebne namjene (izvor 43-T) akumulirana su u značajnom iznosu (3.058.605 EUR) iz prethodnih proračunskih razdoblja. Korištenje ovih sredstava planirano je za provedbu različitih projekata suradnje između EUIPO-a i DZIV-a radi promicanja konvergencije stručnih praksi u postupcima priznavanja prava žiga i registriranog industrijskog dizajna te razvoja i održavanja pratećih korisničkih i poslovnih digitalnih alata, uključujući projekte digitalne transformacije poslovanja te održavanja i razvoja informacijsko-komunikacijske infrastrukture DZIV-a radi ispunjavanja ugovorenih standarda u pogledu održavanja zajedničkih korisničkih digitalnih alata, kao i projekte usmjerene na razvijanje i podizanje svijesti o zaštiti intelektualnog vlasništva i suzbijanje prometa krivotvorenim proizvodima kojima se povrjeđuju prava intelektualnog vlasništva. Akumulacija ovih sredstava rezultat je više čimbenika: prvenstveno neizvjesnosti, nemogućnosti ili ograničenja poslovanja u razdoblju globalne pandemije bolesti COVID-19 koja je zaustavila redovne gospodarske tokove, a poslovnu komunikaciju i suradnju svela na minimalnu održivu (uglavnom virtualnu) razinu; problema nedostatka stručnih ljudskih potencijala u DZIV-u čija se propisana djelatnost temelji prvenstveno na intenzivnim intelektualnim aktivnostima visokostručnih ljudskih potencijala, te nužnosti prioritetnog korištenja raspoloživih ljudskih potencijala za održavanje postojeće razine poslovanja i dinamike provedbe postupaka priznanja prava intelektualnog vlasništva a na račun odgode projekata (problem koji je višekratno alarmiran prema nadležnim tijelima); neizvjesnosti poslovanja zbog geopolitičkog okruženja te neizvjesnih gospodarskih trendova i prioriteta u uvjetima gospodarske i energetske krize. Iz gore nabrojenih razloga navedena sredstava korištena su s povećanim oprezom, uz postavljanje prioriteta u angažmanu ljudskih potencijala i namjene sredstava te uz privremenu odgodu provedbe planiranih projekata.

Tijekom 2023. godine inicirani su značajniji projekti, te se u planskom razdoblju planira provedba daljnjih novih projekata čime će se povećati dinamika rashoda za ove namjene. Prvenstveno se planiraju projekti digitalne transformacije poslovanja za potrebe razvoja i održavanja poslovnih i korisničkih digitalnih alata, aktivnosti na reformi pravnog sustava zaštite intelektualnog vlasništva u području zemljopisnih oznaka podrijetla i industrijskog dizajna te daljnja konvergencija praksi u postupcima priznanja ovih prava i prava žiga, aktivnosti povećanja informacijske sigurnosti te dostupnosti i povezanosti korisničkih digitalnih alata, digitalnih registara i baza podataka intelektualnog vlasništva, pojačane aktivnosti na podizanju razine svijesti i informiranju i educiranju ciljnih grupa korisnika sustava zaštite intelektualnog vlasništva, te se planira iskorištavanje akumuliranih sredstava u iznosima projiciranim za izvještajno razdoblje.

**UKUPNE I DOSPJELE OBVEZE**

Stanje ukupnih i dospjelih obveza, na dane: 31.12.2022. i 30.6.2023. prikazano je slijedećoj tablici:

|  |  |  |
| --- | --- | --- |
| EUR | Stanje obveza na dan 31.12.2022. | Stanje obveza na dan 30.6.2023. |
| Ukupno obveze | 180.309 | 237.109 |
| Dospjele obveze | 0 | 0 |

Sve obveze se u pravilu podmiruju u roku dospijeća, a prikazani iznosi stanja predstavljaju:

* u približno 70%-tnom dijelu čine ga obveze za zaposlene (po osnovi obračuna mjesečne plaće, a čija isplata se izvršava početkom narednog mjeseca),
* ostatak čine obveze za materijalne rashode koje se sastoje od obveze za naknadu troškova zaposlenima (službena putovanja, naknada prijevoza do radnog mjesta), obveze za podmirenje telefonskih i poštanskih rashoda, rashoda za usluge promidžbe i informiranja, usluge zakupnine i najamnine, računalne usluge te ostale tekuće obveze.